O instanță britanică a decis marți că Julian Assange ar trebui să aibă dreptul de a face apel împotriva extrădării în SUA, cu excepția cazului în care SUA oferă "asigurări satisfăcătoare" cum că fondatorului Wikileaks îi vor fi respectate drepturile, scrie Reuters.
Cei doi judecători de la Înalta Curte din Londra, Victoria Sharp și Justice Johnson, au decis că Assange avea un caz valid și că ar trebui să i se dea posibilitatea de a-l prezenta în cadrul unei audieri complete.
Instanța britanică așteaptă însă asigurări cum că Assange se poate baza în SUA pe Primul Amendament - care protejează dreptul la liberă exprimare - și vrea să știe dacă acesta riscă pedeapsa cu moartea.
În cazul în care aceste asigurări nu vor fi oferite, atunci Assange va primi permisiunea de a face apel. O nouă audiere a fost programată pentru 20 mai.
Dacă lui Assange i s-ar fi refuzat permisiunea de a face apel, el ar fi putut fi extrădat în câteva zile în SUA, pentru a fi acuzat de spionaj.
În cadrul unei audieri de două zile, avocații săi au susținut că acuzațiile, care se referă la publicarea de către Assange și WikiLeaks a mii de documente clasificate și diplomatice legate de războaiele din Afganistan și Irak, au fost motivate politic și că cererea de extrădare este ilegală.